62019TJ0213_RES
Υπόθεση T-213/19
AW
κατά
Ευρωπαϊκού Κοινοβουλίου
Απόφαση του Γενικού Δικαστηρίου (έβδομο τμήμα) της 28ης Μαΐου 2020
«Υπαλληλική υπόθεση – Υπάλληλοι – Κοινωνική ασφάλιση – Άρθρο 73 ΚΥΚ – Κοινή ρύθμιση σχετικά με την ασφάλιση κατά των κινδύνων ατυχήματος και επαγγελματικής ασθένειας – Άρθρο 16 – Δήλωση επαγγελματικής ασθένειας – Άρθρο 22 – Ιατρική επιτροπή – Άρνηση αναγνωρίσεως της επαγγελματικής αιτίας της ασθένειας – Παρατυπία της γνωματεύσεως της ιατρικής επιτροπής»
Υπαλληλικές προσφυγές – Προσφυγή κατά της αποφάσεως περί απορρίψεως της διοικητικής ενστάσεως – Παραδεκτό – Υποχρέωση αποφάνσεως επί του αιτήματος το οποίο βάλλει κατά της αποφάσεως περί απορρίψεως της διοικητικής ενστάσεως – Αίτημα μη αυτοτελές ή απόφαση αμιγώς επιβεβαιωτική – Δεν υφίσταται
(Κανονισμός Υπηρεσιακής Καταστάσεως των υπαλλήλων, άρθρα 90 και 91)
(βλ. σκέψεις 23, 24)
Υπάλληλοι – Κοινωνική ασφάλιση – Ασφάλιση κατά των κινδύνων ατυχήματος και επαγγελματικής ασθένειας – Ιατρική πραγματογνωμοσύνη – Εξουσία εκτιμήσεως της ιατρικής επιτροπής – Δικαστικός έλεγχος – Όρια
(Κανονισμός Υπηρεσιακής Καταστάσεως των υπαλλήλων, άρθρο 73· ρύθμιση σχετικά με την ασφάλιση κατά των κινδύνων ατυχήματος και επαγγελματικής ασθένειας, άρθρο 22)
(βλ. σκέψη 44)
Υπάλληλοι – Κοινωνική ασφάλιση – Ασφάλιση κατά των κινδύνων ατυχήματος και επαγγελματικής ασθένειας – Αναγνώριση της επαγγελματικής αιτίας της ασθένειας – Διαδικασία – Θέση στη διάθεση της ιατρικής επιτροπής του συνόλου των εγγράφων τα οποία είναι διαθέσιμα και τα οποία ενδέχεται να της χρησιμεύσουν – Έλλειψη – Παρατυπία της γνωματεύσεως της ιατρικής επιτροπής
(Κανονισμός Υπηρεσιακής Καταστάσεως των υπαλλήλων, άρθρο 73· ρύθμιση σχετικά με την ασφάλιση κατά των κινδύνων ατυχήματος και επαγγελματικής ασθένειας, άρθρο 22 § 3)
(βλ. σκέψεις 45-59)
Σύνοψη
Με την απόφασή του AW κατά Κοινοβουλίου (T-213/19) της 28ης Μαΐου 2020, το Γενικό Δικαστήριο ακύρωσε τις αποφάσεις του Ευρωπαϊκού Κοινοβουλίου με τις οποίες απορρίφθηκαν οι αιτήσεις αναγνωρίσεως της επαγγελματικής αιτίας ορισμένων ασθενειών από τις οποίες έπασχε ο προσφεύγων, λόγω παρατυπίας της ιατρικής γνωματεύσεως που είχε εκδώσει, συναφώς, η ιατρική επιτροπή.
Ο προσφεύγων, υπάλληλος του Ευρωπαϊκού Κοινοβουλίου, υπέβαλε, κατ’ εφαρμογήν των άρθρων 3 και 16 της κοινής ρυθμίσεως σχετικά με την ασφάλιση κατά των κινδύνων ατυχήματος και επαγγελματικής ασθένειας (στο εξής: ρύθμιση σχετικά με την ασφάλιση) (
1
), αιτήσεις αναγνωρίσεως της επαγγελματικής αιτίας ορισμένων ασθενειών από τις οποίες έπασχε. Κατόπιν της επιδόσεως από την αρμόδια για τους διορισμούς αρχή (στο εξής: ΑΔΑ) δύο σχεδίων αποφάσεως περί αρνήσεως αναγνωρίσεως της επαγγελματικής αιτίας των εν λόγω ασθενειών, συνοδευομένων από πόρισμα του ιατρού A, ορισθέντος από την αρχή αυτή, ο προσφεύγων ζήτησε να υποβληθεί το ζήτημα στην κρίση της ιατρικής επιτροπής και να γνωματεύσει εκείνη επί των εν λόγω σχεδίων αποφάσεων. Ο προσφεύγων όρισε τον ιατρό Β ως εκπρόσωπό του και διαβίβασε στην ΑΔΑ τις εκθέσεις του ιατρού αυτού, με τις οποίες προσδιορίζονταν τα αμφισβητούμενα ιατρικά ζητήματα. Η ιατρική επιτροπή, αποτελούμενη από τον ιατρό B, τον ιατρό A και έναν τρίτο ιατρό, τον ιατρό C, συνήλθε στις 10 Απριλίου 2018. Στις 12 Απριλίου 2018, ο ιατρός B απέστειλε στον ιατρό C έγγραφα τα οποία είχε αρχικώς διαβιβάσει ο προσφεύγων στο πλαίσιο των αιτήσεών του αναγνωρίσεως της επαγγελματικής αιτίας των επίμαχων ασθενειών, τα οποία δεν είχαν τεθεί υπόψη της ιατρικής επιτροπής. Με μήνυμα ηλεκτρονικού ταχυδρομείου της 16ης Μαΐου 2018, ο ιατρός C ενημέρωσε τον ιατρό B ότι δεν έλαβε υπόψη τα έγγραφα αυτά, σύμφωνα με τις οδηγίες του Ευρωπαϊκού Κοινοβουλίου. Κατόπιν των ιατρικών εκθέσεων της ιατρικής επιτροπής, η ΑΔΑ απέρριψε τις αιτήσεις αναγνωρίσεως της επαγγελματικής αιτίας των επίμαχων ασθενειών (στο εξής: προσβαλλόμενες αποφάσεις). Η διοικητική ένσταση που υπέβαλε ο υπάλληλος κατά των προσβαλλομένων αποφάσεων, δυνάμει του άρθρου 90, παράγραφος 2, του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης, απορρίφθηκε επίσης από την ΑΔΑ.
Προς στήριξη της προσφυγής του ακυρώσεως, ο προσφεύγων προέβαλε ότι η ιατρική επιτροπή δεν είχε στη διάθεσή της πλήρη φάκελο περιλαμβάνοντα το σύνολο των εγγράφων τα οποία είχε καταθέσει ο προσφεύγων από της κινήσεως των διαδικασιών αναγνωρίσεως της επαγγελματικής αιτίας των εν λόγω ασθενειών. Επομένως, η επιτροπή αυτή δεν είχε, κατά τον προσφεύγοντα, στη διάθεσή της το σύνολο των εγγράφων τα οποία ήταν διαθέσιμα και τα οποία μπορούσαν να της χρησιμεύσουν για τη συναγωγή των συμπερασμάτων της, κατά παράβαση του άρθρου 22, παράγραφος 3, πρώτο εδάφιο, της ρυθμίσεως σχετικά με την ασφάλιση.
Το Γενικό Δικαστήριο υπενθύμισε, κατ’ αρχάς, ότι από το άρθρο 22, παράγραφος 3, της ρυθμίσεως σχετικά με την ασφάλιση προκύπτει ότι, προκειμένου μια ιατρική επιτροπή να εκδώσει ιατρική γνωμάτευση νομοτύπως, πρέπει να είναι σε θέση να λάβει γνώση του συνόλου των εγγράφων τα οποία είναι διαθέσιμα και τα οποία ενδέχεται να της χρησιμεύσουν για τη συναγωγή των συμπερασμάτων της. Εν προκειμένω, όμως, δεν αμφισβητήθηκε ότι το Κοινοβούλιο δεν έθεσε υπόψη της ιατρικής επιτροπής ορισμένα έγγραφα τα οποία είχε αρχικώς διαβιβάσει ο προσφεύγων, στα οποία περιλαμβάνονταν ιατρικές εκθέσεις των οποίων το πόρισμα ήταν ότι η αιτία των επίμαχων ασθενειών ήταν επαγγελματική. Σύμφωνα με τις εξηγήσεις που παρέσχε συναφώς το Κοινοβούλιο, το εν λόγω θεσμικό όργανο απέρριψε τα ως άνω έγγραφα αφού έκρινε ότι ορισμένα από αυτά ήταν πανομοιότυπα με εκείνα που είχε ήδη στην κατοχή του, ότι άλλα δεν σχετίζονταν με τα τεθέντα ιατρικά ζητήματα, και ότι άλλα, τέλος, περιείχαν παρεμφερείς πληροφορίες, ήτοι, χωρίς να είναι πανομοιότυπα, επαναλάμβαναν τις ίδιες πληροφορίες και τα ίδια πορίσματα με εκείνα που το Κοινοβούλιο είχε ήδη στην κατοχή του.
Όσον αφορά ειδικότερα τη μη διαβίβαση της τελευταίας αυτής κατηγορίας εγγράφων, το Γενικό Δικαστήριο διαπίστωσε, εν συνεχεία, ότι το Κοινοβούλιο είχε διατυπώσει επί των εγγράφων αυτών ιατρικής φύσεως εκτίμηση, υπερβαίνουσα τα όρια της αρμοδιότητάς του. Πράγματι, οσάκις ο ασφαλισμένος ή οι εξ αυτού έλκοντες δικαιώματα ζητούν γνωμάτευση της ιατρικής επιτροπής, το Κοινοβούλιο έχει ως μόνη αποστολή να καθορίσει την εντολή που της αναθέτει. Με την εντολή αυτή πρέπει να τίθενται στην κρίση της ιατρικής επιτροπής τα ιατρικά ζητήματα που εγείρονται με τις ιατρικές εκθέσεις τις οποίες ο ασφαλισμένος ή οι εξ αυτού έλκοντες δικαιώματα έκριναν σκόπιμο να θέσουν υπόψη του ιατρού ή των ιατρών που έχει ορίσει το θεσμικό όργανο για την εφαρμογή των διατάξεων της ρυθμίσεως σχετικά με την ασφάλιση. Επομένως, εναπέκειτο αποκλειστικώς στον ασφαλισμένο ή στους εξ αυτού έλκοντες δικαιώματα να εκτιμήσουν κατά πόσον οι ιατρικές εκθέσεις οι οποίες δεν συμπεριλήφθηκαν στον φάκελο ήταν κρίσιμες.
Κατά συνέπεια, καθόσον το Κοινοβούλιο απεφάνθη επί ζητημάτων ιατρικής φύσεως ενόψει της καταρτίσεως του φακέλου που υποβλήθηκε στην ιατρική επιτροπή, υπερέβη τα όρια της αρμοδιότητάς του και υπονόμευσε το νομότυπο των εργασιών της ιατρικής επιτροπής. Υπό τις συνθήκες αυτές, δεν μπορούσε να θεωρηθεί ότι η ιατρική επιτροπή ήταν σε θέση να εξετάσει το σύνολο των εγγράφων τα οποία ήταν διαθέσιμα και τα οποία μπορούσαν να της χρησιμεύσουν για τη συναγωγή των συμπερασμάτων της. Επομένως, η ιατρική επιτροπή άσκησε τα καθήκοντά της υπό παράτυπες συνθήκες, με αποτέλεσμα οι εκθέσεις που υπέβαλε στην ΑΔΑ κατά το πέρας των εργασιών της να πάσχουν ελάττωμα.
Στο μέτρο που τα έγγραφα επί των οποίων το Κοινοβούλιο διατύπωσε ιατρική εκτίμηση είχαν προδήλως σχέση με τις παθήσεις του προσφεύγοντος, το Γενικό Δικαστήριο έκρινε ότι δεν αποκλειόταν, αν είχε παρασχεθεί στην ιατρική επιτροπή η δυνατότητα να εξετάσει τα έγγραφα αυτά και, ενδεχομένως, να τα συνεκτιμήσει, τα πορίσματά της να ήταν διαφορετικά.
Δεδομένου ότι οι προσβαλλόμενες αποφάσεις είχαν εκδοθεί βάσει παράτυπων εκθέσεων της ιατρικής επιτροπής, βαρύνονταν με διαδικαστική πλημμέλεια ικανή να δικαιολογήσει την ακύρωσή τους.
(
1
)	Κοινή ρύθμιση σχετικά με την ασφάλιση των υπαλλήλων των Ευρωπαϊκών Κοινοτήτων κατά των κινδύνων ατυχήματος και επαγγελματικής ασθένειας, θεσπισθείσα με κοινή συμφωνία των θεσμικών οργάνων κατ’ εφαρμογήν του άρθρου 73 του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης.